In nomine sanctæ et individuæ Trinitatis, ego Hugo, Senonensis archiepiscopus, notum fieri volumus tam existentiæ presentium quam posteritati futurorum qualiter contentio quædam quæ exorta fuerat inter canonicos Deilocenses et Stephani de Canvalone matrem et fratres, de territorio de Thori quod dederat Stephanus æcclesiæ Deilocensi pacificata est. Canonici Deilocenses dederunt Odelinæ, matri Stephani, et fratri suo Garnero septem libras denariorum; Ansello Bussel et Alerino de Canvalone, quadraginta solidos; Landrico, fratri Stephani, quinque solidos; qui omnes liberum et quietum concesserunt et laudaverunt æcclesiæ Deilocensi quicquid pertinet ad territorium de Thori, tam in nemore quam in plana terra, sive pratis, exceptis tantum corporibus hominum. Dedit etiam Adelina æcclesiæ Deilocensi duodecim denarios census, laudantibus filiis suis, Garnero et Landrico, Ansello quoque Bussel et Alerino de Canvalone. Testes hujus rei sunt: Helveus, prepositus; Simon, thesaurarius; Teodericus Bucca-Ferra; Hugo, cambellanus et alii plures. Actum est publice, anno ab Incarnatione Domini Mº Cº Lº IIº; regnante Ludovico Juniore in Francia.